Què és un Jubileu?

Va ser una cosa molt bona, en un principi.

Però les autoritats eclesiàstiques, com en tantes altres coses, l’han miserabilitzat.

En els segles bons del poble d’Israel (VIII-VII aC), el temps dels bons profetes i d’alguns bons governants, era un any en el qual es retornaven, a favor de les persones més perjudicades, aquelles coses que s’havien espatllat a causa d’injustícies o bé de situacions difícils.

“Cada set anys, condoneu els deutes de tothom. La condonació es fa així: quan es proclami la condonació dels deutes en honor del Senyor, tota persona que hagi fet un préstec a un altre israelita, un germà seu, li perdonarà el deute i no l’hi reclamarà més.” (Deuteronomi 15: 1-2)

“Si se't ven per esclau un germà hebreu, home o dona, et servirà durant sis anys, però el setè deixa'l lliure. Quan li donis la llibertat, no l'acomiadis amb les mans buides. Proveeix-lo generosament, dona-li alguna cosa d'allò amb què el Senyor, el teu Déu, t'haurà beneït: ovelles i cabres, gra i vi.” (Deuteronomi 15: 12-14)

“Si un dels teus germans israelites cau en la misèria i se’t ven, no l’obliguis a fer feines pròpies d'un esclau; tracta'l com a un jornaler o un foraster. Treballarà a casa teva fins a l'any del jubileu. Llavors quedarà lliure, tant ell com els seus fills, retornarà al seu clan i recobrarà el seu patrimoni.” (Levític 25 : 39-41)

Tampoc direm que aquestes disposicions fossin una meravella. Hi havia una diferència: en el llibre de lleis anomenat Levític, el Jubileu era cada 50 anys. En canvi, en el Deuteronomi, la norma que en feia el mateix efecte (sense dir-se’n el mateix nom) eren set anys. I això, per què? Més ben dit: per què Israel tenia dos llibres de lleis, i no un de sol? La raó és la següent: el Levític va ser redactat a Jerusalem, dins un ambient social més benestant. En canvi, el Deuteronomi va néixer a les zones rurals, menys benestants, i en concret a la petita ciutat rural de Siquem, que en feia una mena de capital alternativa. I el llibre de Siquem tirava cap a més social.

En temps més moderns l’Església catòlica en va fer una transmutació molt original. La mateixa institució (Jubileu o bé Any sant) alliberava les persones, no pas de deutes econòmics o bé de la falta de llibertat, sinó de les suposades penes d’un suposat Purgatori. Avui dia, ni la mateixa jerarquia catòlica creu ja en purgatoris. Però la tradició és la tradició...

Potser algú, com de moment el bisbe de Pamplona, amb l’actuació en favor dels presos, tindrà noves idees. Seria molt bo, per tal de no arrossegar una cosa inútil i desvirtuada. Ho seguirem. Però hem cregut que havíem d’informar aviat d’aquest nou capítol de coses que no són.

PagèsFerret

Escriptors

Somnis de justícia